Rom
10
1Ol brata bilong mi, bikpela laik bilong mi na prea bilong mi i olsem, God i ken i kisim bek ol lain Israel. 2Mi ken i witnisim ol olsem, ol i gat bikpela laik long ol samting bilong God, tasol trupela save i no stiaim dispela laik bilong ol. 3Long wanem, ol i no save long stretpela pasin God i save givim, na ol i wok long kamapim stretpela pasin bilong ol yet. Em olsem na ol i no putim ol yet aninit long stretpela pasin bilong God. 4Krais yet i fulfilim lo na kamapim stretpela pasin bilong givim ol manmeri i bilip.
Gutnius i bilong olgeta manmeri.
5Moses i bin mekim sampela toktok long sait bilong lo na stretpela pasin. Em i tok, “Man i bihainim ol dispela samting bai i stap laip long dispela samting.” (Wok Pris 18:5) 6Tasol, long stretpela pasin i kamap long rot bilong bilip i gat dispela tok i stap, “Long bel bilong yu, yu no ken i tok olsem, ‘Husat bai i go antap long heven?’ ” (Lo 30:12) Dispela tok i olsem yu laik i go kisim Krais i kam daun. 7Na “yu no ken i tok, ‘Husat bai i go daun long ples bilong daiman?’ ” (Lo 30:13) Dispela tok i olsem yu laik i go kisim Krais i kamap long matmat. 8Buk bilong God i tok wanem long minim bilong ol dispela toktok? Em i tok, “Tok bilong God i stap klostu long yu: em i stap long maus bilong yu na long bel bilong yu.” (Lo 30:14) Dispela Tok bilong God i stap klostu long yu em i dispela tok mipela i save autim. 9Em olsem na, sapos long maus bilong yu, yu tokaut olsem, Jisas Em i BIKPELA, na long bel bilong yu, yu bilip olsem, God i bin kirapim Jisas long matmat, orait bai yu kisim laip. 10Long wanem, long bel bilong yu tasol bai yu bilip na God i givim stretpela pasin long yu na kolim yu “stretpela man”, na long maus bilong yu tasol bai yu tokaut na konfemim bilip bilong yu. Long dispela bai yu kisim laip. 11Buk bilong God i tok olsem, “Husat manmeri i bilipim na trastim Em, bai i no inap tru long kisim sem.” (Aisaia 28:16) 12Ol lain Juda na ol lain Jentail i wankain tasol. Long wanem, wanpela BIKPELA tasol Em i BIKPELA bilong olgeta, na Em i save blesim olgeta manmeri i singaut long Em. 13Long wanem, “Olgeta manmeri i singaut long BIKPELA bai kisim laip.” (Joel 2:32)
14Tasol, hau na bai ol i singaut long BIKPELA sapos ol i no bilipim na trastim Em? Na hau na bai ol i bilipim na trastim Em sapos ol i no bin harim tok bilong Em? Na hau na bai ol i harim tok bilong Em sapos wanpela man i no bin autim tok long ol? 15Na hau na bai wanpela man i autim tok long ol sapos BIKPELA i no bin salim em i go bilong autim tok long ol? Buk bilong God i mekim dispela tok, “Lek bilong ol man i kam autim gutnius i naispela tru!” (Aisaia 52:7) 16Tasol i no olgeta manmeri bilong Israel i bihainim gutnius. Nogat. Aisaia i bin tok, “BIKPELA, husat i bilipim na trastim dispela tok mipela i autim long ol?” (Aisaia 53:1) 17Olsem na, bilip i save kamap long rot bilong harim; bilip i save kamap long rot bilong harim tok bilong Krais.
18Tasol, ating ol i no harim tok, a? Nogat. Ol i bin harim. Long wanem,
“Nek bilong ol i go long olgeta hap bilong dispela graun,
toktok bilong ol i go long olgeta 4-kona bilong dispela wol.”
(Buk Song 19:4)
19Tasol ating ol Israel ol i no klia, a? Pastaim Moses i bin tok,
“Bai Mi mekim yupela jelas long ol manmeri i no lain manmeri olsem yupela,
na long sampela lain manmeri i no gat gutpela save bai Mi mekim yupela i kisim belhat.”
(Lo 32:21)
20Na tu Aisaia i strong na em i mekim dispela tok,
“Ol manmeri i no bin wok long painim Mi, ol i kisim Mi pinis.
Mi bin putim Mi yet long ples klia long ol manmeri i no singautim Mi.”
(Aisaia 65:1)
21Tasol long ol lain Israel Aisaia i mekim dispela tok, “Olgeta taim long olgeta de Mi putim han bilong mi i go bilong kisim ol, tasol ol i lain manmeri bilong sakim tok bilong Mi na bikhet long Mi.” (Aisaia 65:2)
lus_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn oci_Latn tpi_Latn tpi_Latn tpi_Latn tpi_Latn tpi_Latn